ओलीलाई अर्थमन्त्रीको जवाफ: बजेट माओवादी होइन जनतातिर ढल्केको छ
अर्थमन्त्री वर्षमान पुनले आगामी आर्थिक वर्षको बजेट माओवादी केन्द्रतिर नभई जनतातिर ढल्केको बताएका छन् । बुधबार संसद् भवन बाहिर सञ्चारकर्मीहरूसँग यस्तो प्रतिक्रिया दिएका हुन् ।  सत्ता गठबन्धन एमालेका अध्यक्ष केपी शर्मा ओलीले बजेट माओवादीतिर ढल्केको भन्दै आफ्नो संसदीय दलको बैठकमा टिप्पणी गरेका थिए ।
काठमाडौँ — अर्थमन्त्री वर्षमान पुनले आगामी आर्थिक वर्षको बजेट माओवादी केन्द्रतिर नभई जनतातिर ढल्केको बताएका छन् । बुधबार संसद् भवन बाहिर सञ्चारकर्मीहरूसँग यस्तो प्रतिक्रिया दिएका हुन् । सत्ता गठबन्धन एमालेका अध्यक्ष केपी शर्मा ओलीले बजेट माओवादीतिर ढल्केको भन्दै आफ्नो संसदीय दलको बैठकमा टिप्पणी गरेका थिए ।‘सरकारले ल्याएको बजेट कतै पनि ढल्किएको छैन । माओवादी केन्द्र,निजी क्षेत्र र सरकारतिर बढी ढल्केको भन्ने टिप्पणी छन् । यथार्थ होइन । मैले ल्याएको आगामी आर्थिक वर्षको बजेट जनतातिर ढल्केको छ' उनले भने,'मुलुकको अर्थतन्त्रलाई सुधार गर्ने र समग्र जनताको खास गरी युवाहरुमा आत्मविश्वास र हौसला पैदा गर्ने खालको छ । हरेक तीन वर्षमा कर्मचारीहरुको तलब वृद्धि हुन्छ । अहिले दोस्रो वर्ष चल्दैछ । तेस्रो वर्ष त्यस विषयमा सोच्नेछौं । त्यो कानूनी व्यवस्था नै छ । मजदुरहरुको दुई वर्षमा तलब निर्धारण हुन्छ त्यो भइसकेको छ । बजेट मजदुरमैत्री नीति सरकारको छ । समग्रमा सरकारले रोजगारी सिर्जना गर्ने,अर्थतन्त्रलाई विकास गर्ने र गति दिएर रोजगारी सिर्जना गर्ने नीति लिएका छौं । त्यसैले बजेट पनि श्रमिकमैत्री छ । सबैको सहयोग आवश्यक छ । सरकारले बजेट कार्यान्वयन गर्छ र वस्तुगत रुपमा रिजल्ट पनि दिन्छौं ।’